Σιδηροδρομικός Σταθμός Στροφυλίου

Ο Σιδηροδρομικός Σταθμός Στροφυλίου ήταν σταθμός των Σιδηροδρόμων Αττικής, επί της σιδηροδρομικής γραμμής Πλατείας Λαυρίου - Στροφυλίου, της οποίας αποτελούσε τερματικό σταθμό, στη χιλιομετρική θέση 16,500 από το σταθμό Πλατείας Λαυρίου. Βρισκόταν στην Κηφισιά, στο τρίγωνο που περικλείεται από τις οδούς Στροφυλίου, Στρέιτ και Εμμανουήλ Μπενάκη και πήρε το όνομά του από τη συνοικία του Στροφυλίου, την οποία εξυπηρετούσε. Η ακριβής ημερομηνία εγκαινίων του σταθμού είναι άγνωστη, αλλά πάντως αυτά έλαβαν χώρα μετά το 1900. Η ημερομηνία κλεισίματος του σταθμού είναι επίσης άγνωστη, αν και εικάζεται ότι αυτό συνέβη στις 8 Αυγούστου 1938 (οι πηγές δεν είναι σαφείς, αν ο σταθμός Στροφυλίου είχε κλείσει πριν το κλείσιμο της γραμμής στις 8 Αυγούστου 1938, οπότε οι συρμοί από την Αθήνα θα τερμάτιζαν και πάλι για κάποια περίοδο στην Κηφισιά). Απο τον σταθμό Στροφυλίου ξεκινούσε σιδηροδρομική γραμμή εύρους 1.000 χιλιοστών (μετρικό εύρος γραμμής), η οποία συνέδεε το δίκτυο των Σιδηροδρόμων Αττικής με τα λατομεία Διονύσου. Η γραμμή αυτή χρησιμοποιούταν από εμπορικούς συρμούς μεταφοράς λατομικών προϊόντων, ιδίως τη νύχτα, οι οποίοι έφταναν μέχρι και την Αθήνα μέσω του δικτύου των Σιδηροδρόμων Αττικής. Κατά καιρούς τη γραμμή αυτή χρησιμοποιούσαν και εκδρομικοί συρμοί των Σιδηροδρόμων Αττικής με προορισμό τον Διόνυσο. Κατά καιρούς, μελέτες για την επέκταση της γραμμής 1 του Μετρό της Αθήνας απο την Κηφισιά προς τον Άγιο Στέφανο, έχουν προτείνει την κατασκευή υπόγειου σταθμού στο ίδιο σημείο, με το όνομα ΑΟΚ. Στον επικαιροποιημένο σχεδιασμό του Ιουνίου 2023 από την Κηφισιά έως την Νέα Ερυθραία, εμφανίζεται η διέλευση από την περιοχή, χωρίς να υποδεικνύεται ως στάση, παρότι έχει ζητηθεί η επαναλειτουργία του από τον Δήμο Κηφισίας από το 2024. Συγκοινωνιακή εξυπηρέτηση: 1η Ταταίου ΟΣΥ: 504, 522, 721 Τοπόσημο της περιοχής του σταθμού είναι η οικία του Παύλου Μελά (Τατοϊου 50). Εξωτερικοί σύνδεσμοι Αφιέρωμα από την ιστοσελίδα mixanitouxronou.gr